b'\n_START_ARTICLE_\n\xc3\x85ke Hellman\n_START_PARAGRAPH_\n\xc3\x85ke Fredrik Hellman  (19. hein\xc3\xa4kuuta 1915 Helsinki \xe2\x80\x93 18. joulukuuta 2017 Porvoo) oli suomalainen taidemaalari ja professori. H\xc3\xa4nen t\xc3\xb6it\xc3\xa4\xc3\xa4n oli ensi kerran esill\xc3\xa4 Helsingiss\xc3\xa4 Suomen taiteilijain vuosin\xc3\xa4yttelyss\xc3\xa4 vuonna 1939.\n_START_SECTION_\nUra\n_START_PARAGRAPH_\nHellman opiskeli Taideteollisessa keskuskoulussa vuosina 1934\xe2\x80\x931938. Maalarina h\xc3\xa4n on tunnettu erityisesti asetelmistaan sek\xc3\xa4 muotokuva- ja henkil\xc3\xb6maalauksistaan, mutta maalausten lis\xc3\xa4ksi h\xc3\xa4n teki herkki\xc3\xa4 piirustuksia muun muassa punaliidulla. Hellmanin henkil\xc3\xb6tutkielmissa n\xc3\xa4kyy ter\xc3\xa4v\xc3\xa4 psykologinen silm\xc3\xa4 ja ihmishahmojen kuvauksessa sommittelun harmonisuutta. H\xc3\xa4n maalasi muun muassa lukuisia akateemisia muotokuvia Helsingin yliopistolle ja \xc3\x85bo Akademille. Hellmanista kehittyikin yksi Suomen huomattavimmista muotokuvamaalareista, joka on maalannut yli kolmesataa muotokuvaa. H\xc3\xa4n jatkoi maalausty\xc3\xb6t\xc3\xa4 93-vuotiaaksi saakka._NEWLINE_Ollessaan Etel\xc3\xa4-Ranskassa 1960-luvun alussa Hellman teki my\xc3\xb6s suuren m\xc3\xa4\xc3\xa4r\xc3\xa4n maisemamaalauksia, joissa oli toisinaan surrealistisia aineksia. Sen j\xc3\xa4lkeen h\xc3\xa4nell\xc3\xa4 oli lyhyt kokeileva vaihe, jonka aikana h\xc3\xa4n maalasi aivan abstraktejakin t\xc3\xb6it\xc3\xa4. Hellman ei kuitenkaan luopunut esitt\xc3\xa4v\xc3\xa4st\xc3\xa4 taiteesta._NEWLINE_Hellman toimi kuvaamataidon opettajana vuosina 1938\xe2\x80\x931962 eri ruotsinkielisiss\xc3\xa4 kouluissa, ja vuosina 1964\xe2\x80\x931978 opettajana Helsingin yliopiston piirustussalissa. H\xc3\xa4n sai Pro Finlandia -mitalin vuonna 1963 ja professorin arvon 1990._NEWLINE_Hellmanin puoliso oli taidemaalari Karin Hellman (s. Wisuri, 1915\xe2\x80\x932004). Perheeseen syntyi kaksi lasta, arkkitehti Karl-Johan (s. 1944) ja keraamikko \xc3\x85sa (s. 1947). Pariskunnalla oli 1960-luvulta l\xc3\xa4htien Lacostessa Provencessa oma ateljeetalo, jossa taiteilijat viettiv\xc3\xa4t toisinaan pitki\xc3\xa4kin ty\xc3\xb6nt\xc3\xa4yteisi\xc3\xa4 jaksoja. My\xc3\xb6hemmin my\xc3\xb6s Porvooseen valmistui taiteilijoille oma ateljeetalo, joka toimii sek\xc3\xa4 asuin- ett\xc3\xa4 ty\xc3\xb6tiloina; rakennuksen suunnittelivat \xc3\x85ke Hellman ja Erik Kr\xc3\xa5kstr\xc3\xb6m. Hellman osallistui talvi- ja jatkosotaan l\xc3\xa4\xc3\xa4kint\xc3\xa4miehen\xc3\xa4._NEWLINE_Hellman j\xc3\xa4rjesti syksyll\xc3\xa4 2017 Helsingin Taidehallissa puolisoiden retrospektiivisen yhteisn\xc3\xa4yttelyn.'